<classify> MKUU wa Mkoa wa Dodoma, Dk Binilith Mahenge ametia saini na wakuu wa wilaya zote saba za mkoa huo kuongeza kasi ya uwajibikaji katika kupunguza vifo vitokanavyo na uzazi na vya watoto wachanga katika mkoa huo.Waliotia saini na Mkuu wa mkoa huyo ni Mkuu wa Wilaya ya Bahi, Mwanahamisi Mkunda, Simon Odunga wa Chemba, Sezaria Makota wa Kondoa, Deogratias Ndejembi wa Kongwa, Jabir Shekimweri wa Mpwapwa, Patrobas Katambi wa Dodoma na Vumilia Nyamoga wa Chamwino.Akizindua Kampeni ya Jiongeze, Tuwavushe Salama, Mkoa wa Dodoma, Dk Mahenge alisema katika mkoa huo takwimu za miaka mitano kati ya 2014-18 zinaonesha kwamba bado kuna kazi kubwa ya kufanya ili kukabiliana na matatizo yanayojitokeza wakati wa ujauzito, kujifungua na baada ya kujifungua hasa kutokana na vifo vinavyotokea kwa akinamama na watoto.Jumla ya wajawazito 309 walifariki dunia kati ya mwaka 2014-2018, ambao ni sawa na mabasi matano ya abiria 62 au waumini wa kanisamsikiti mzima. Pia katika kipindi hicho watoto wachanga 2,803 walifariki dunia, alisema. Alisema pia katika kipindi hicho vifo vimekuwa havipungui, mwaka 2014 vilikuwa 69, mwaka 2015 64, 2016 49, 2017 60 na 2018 67 na vifo vya watoto vimekuwa havipungui mfano 2014 walikuwa 715, 2015 484, 2016 517, 2017 555 na 2018 67.Alisema viongozi hao wajibu wao, Njia ya kwanza, ni kuwatambua wajawazito wote waliopo katika maeneo yetu na kuwasaidia waweze kuhudhuria kliniki ya ujauzito na kuzingatia ushauri wa kitaalamu wanaopewa.Pia wana wajibu wa kuhakikisha wataalamu wa afya wanafanya uchunguzi yakinifu ili kubaini mapema dalili za hatari na kuchukua hatua stahiki kwa kuhakikisha upatikanaji wa huduma za chanjo. Ubora wa matibabu ya utotoni, ushauri kuhusu lishe bora, kuimarisha mfumo wa rufaa na upatikanaji wa huduma bora kwa akinamama wakati wa ujauzito, kujifungua na baada ya kujifungua.Tatu ni ushiriki kamilifu wa wanaume katika suala zima la afya ya uzazi na mtoto. Wanaume wanahitaji kuelimishwa vyema juu ya nia njema ya serikali katika kupambana na vifo vitokanavyo na uzazi, alisema. Alisema hata katika robo ya mwisho ya mwaka jana, vilitokea vifo 67 ambapo kati ya Januari hadi Machi wanawake 12 walipoteza maisha, Aprili hadi Juni 10, Julai hadi Septemba 25 na Oktoba hadi Novemba 20.Katika robo hiyo ya mwisho ya mwaka jana, jumla ya watoto 532 walipoteza maisha ambapo kati ya Januari hadi Machi walikuwa 137, Aprili hadi Juni 124, Julai hadi Septemba 133 na Oktoba hadi Novemba 138. Kwa upande wake, Mganga Mkuu wa Mkoa wa Dodoma, Charles James alisema vifo hivyo ni vingi, hivyo wakuu wa wilaya pamoja na watendaji katika halmashauri wanatakiwa kwenda kusimamia na kuhakikisha wanawake wanafika kliniki na wenza wao mapema.Mratibu wa Huduma ya Afya ya Mama Mzazi na Mtoto katika mkoa wa Dodoma, Mery Shadrack alisema wameweka mikakati mbalimbali ikiwemo ya kuboresha miundombinu na kusambaza vifaa tiba na wataalamu na kuwahimiza wanaume kuwasindikiza wenza wao kliniki mapema. Akizungumza kwa niaba ya wenzake, Mkuu wa Wilaya ya Bahi, Mkunda alisema wao kama wakuu wa wilaya wana wajibu kwenda kusimamia na kuhakikisha vifo hivyo vinatoa.Meya wa Jiji la Dodoma, Profesa Davis Mwamfupe wakati akitoa neno la shukrani alisema, pamoja na wakuu wa wilaya kutia saini ya makubaliano kupunguza vifo, nao wanatakiwa kwenda kufanya makubaliano na watendaji wa chini yao pamoja na familia ili kuchangia kampeni hiyo. Utiaji saini huo baina ya Mkuu wa Mkoa na wakuu wa wilaya ni mwendelezo wa ule uliofanyika Novemba 6, mwaka jana kati ya Makamu wa Rais Samia Suluhu Hassan na wakuu wa mikoa nchini kuzindua kampeni ya kupunguza vifo vya uzazi na watoto wachanga nchini.  <topic>: kitaifa 